
Smmendrag og konklusjoner

Resymé

I kjølvannet av det store rentefallet i 2002 og 2003 oppsto det en diskusjon om betydningen av rentefallet for kommunesektorens økonomi. Det ble blant annet fra Regjeringen lagt til grunn at et rentefall vil gi betydelige gevinster i form av reduserte renteutgifter. Regjeringens anslag var bygd på at kommunesektoren hadde betydelig netto rentebærende gjeld, anslått til 70-80 milliarder kroner. Inkluderes pensjonskapitalen, er imidlertid kommunesektoren i netto fordrings​posisjon med netto fordringer på om lag 50 milliarder kroner, når Regjeringens anslag for ordinær netto gjeld legges til grunn. 

ECON har foretatt nye beregninger av betydningen av rentefallet gjennom 2002 og 2003. I beregningene er pensjonskapitalen inkludert. Dessuten er kommune​sektorens netto rentebærende gjeld korrigert i forhold til de tall blant annet Regjeringen bygde på. På usikkert grunnlag anslås det at kommunene og fylkes​kommunene samlet kan få en årlig gevinst på kort sikt (i 2004) på i størrelses​orden 200 millioner kroner knyttet til rentefallet, når pensjonskapitalen holdes utenfor. Dette innebærer dermed at virkningene av rentefallet for kommune​sektorens regnskaper totalt er relativt små på kort sikt. 

Inkluderes pensjons​kapi​talen, viser beregningene imidlertid at kommune​sektoren blir påført et samlet årlig tap på i størrelsesorden 1.100 millioner kroner på kort sikt av det rentefallet vi hadde i 2002 og 2003. Imidlertid kan redusert avkastning på pensjonskapitalen motsvares av at veksten i pensjonsforpliktelsene blir redusert som følge av fallende generell inflasjon og lavere vekst i kommunale lønninger. 

Bakgrunn

I kjølvannet av det sterke rentefallet har det vært diskusjon om hvor store virk​ninger nedgangen i rentene vil ha for kommunenes og fylkes​kommunenes økonomi. Det ble blant annet rettet en del kritikk mot de tall Regjeringen presen​terte om sammen​hengen mellom rentefallet og kommunesektorens øko​nomi i ulike budsjettdokumenter i 2003. Disku​sjonen om virkningene har oppstått blant annet fordi det er svært krevende å anslå virkningene av et rentefall for kommune​sektoren. På denne bakgrunn ønsket Kommunenes Sentralforbund å gjennomføre en utredning som har som mål å anslå virkningene av renteendringer på kommune​sektorens samlede finanser.

Problemstilling

Kommunenes Sentralforbund ba ECON utarbeide anslag for hvordan endringer i rentenivået påvirker kommunesektorens økonomi gjennom endringer i:

· netto renteutgifter

· verdien på finansaktiva, inkludert verdien av finansielle aktiva i pensjons​fond

· budsjettposter som er rentefølsomme, som for eksempel gebyrinntekter og betaling for opphold i institusjon.

ECON ble også bedt om gi anslag på tidsdimensjonen knyttet til renteendringer, dvs. å anslå hvor lang tid det tar før renteendringer fullt ut slår ut i kommunenes økonomi. 

I tillegg er ECON bedt om å gi en kort vurdering av indirekte virkninger som kan påvirke på kommunesektorens økonomi i kjølvannet av renteendringer. 

Virkningene av renteendringene skal dessuten sammenholdes med hvordan staten har behandlet endringer i rentenivået i kommuneoppleggene de siste årene. 

Hovedforutsetninger

Renteforutsetninger

ECON har gjennomført beregninger av virkningene av rentefall for kommune​sektoren under to alternative forutsetninger om renteutviklingen:

1. Illustrativt alternativ: Virkningene av et fall i kortsiktige renter – penge​markedsrenter – på 2 prosentpoeng og et fall i langsiktige renter – 10 års statsobligasjonsrenter - på 1 prosentpoeng.

2. Faktisk alternativ: Virkninger av et rentefall som det vi hadde gjennom 2002 og 2003 med et fall i kortsiktige renter på 4 prosentpoeng og et fall i langsiktige renter på 1,7 prosentpoeng.

Den første alternativet illustrerer virkningene for kommunesektoren av hva som kan oppfattes som normale svingninger i rentene, og skal dermed kunne gi grunnlag for å vurdere betydningen for kommunesektoren av normale svingninger i rentene, både på kort og lang sikt. 

Det andre alternativet illustrerer virkningene av rentefallet i de to foregående årene – 2002 og 2003. Rentefallet i disse årene må oppfattes som relativt ekstremt med store utslag i rentene, blant annet som følge av internasjonal konjunktur​nedgang og kraftig fall i prisstigningen. Mye taler for at rentene vil stige fra sitt nåværende nivå, slik at virkningene av rentefallet i så fall vil bli reversert. Vi vil derfor kun rapportere virkningene på kort sikt (i 2004) her i sammendraget.

I begge alternativene har vi anslått den årlige endringen i netto renteinntekter og annen avkastning på finansaktiva. 

Fordringer og gjeld og rentebinding 

ECON har tatt utgangspunkt i anslag for kommunenes og fylkeskommunenes finansielle formue ved utgangen av 2002. For anslag på finansielle aktiva har ECON tatt utgangspunkt i Norges Banks Finansstatistikk komplettert med statistikk fra Statistisk sentralbyrå, som ikke dekkes av Norges Banks statistikk. 

I beregningene har det vært nødvendig å anslå hvilken rentebinding kommunene og fylkeskommunene har på sine fordringer og gjeld. ECON har anslått denne for​delingen dels basert på opplysninger fra Finansstatistikken, dels på opplysninger fra Kommunalbanken og Kommunekreditt og vurderinger foretatt av ECON. Anslagene er foretatt på usikkert grunnlag og er derfor beheftet med usikker​het.

Pensjonskapitalen

Kommunene og fylkeskommunene er pålagt å bygge opp pensjonskapital for å møte fremtidige pensjonsforpliktelser. Eventuelle endringer i rentenivået som på​virker verdien og/eller avkastningen på pensjonskapitalen, vil påføre kommu​nene og fylkeskommunene gevinster eller tap. Det er derfor nødvendig å inkludere pensjonskapitalen når det skal utarbeides anslag på virkninger av renteendringer for kommunesektoren. På basis av opplysninger fra årsberetninger i forsikrings​sel​skap og kommunale pensjonskasser og tall mottatt fra enkelte av aktørene, er det utarbeidet anslag for kommunenes og fylkeskommunenes pensjons​kapital. 

Kommunesektorens rentebærende fordringer og gjeld inkludert pensjonskapitalen

Tabell A viser at kommunesektoren hadde en samlet netto gjeld utenom pensjons​kapitalen på 78 milliarder kroner ved utgangen av 2002. Dette omfatter fordringer og gjeld overfor finanssektoren, samt kommunesektorens beholdning av sertifi​kater og obligasjoner og gjeld i obligasjoner og sertifikater, mens gjeld og fordringer overfor husholdninger og ikke finansielle foretak i første omgang er holdt utenfor. 

Inkluderes pensjons​kapitalen
, var kommunesektoren i netto fordringsposisjon. Netto fordringer inkludert pensjonskapitalen utgjorde 49,4 milliarder kroner ved utgangen av 2002.

Tabell A
Kommunesektorens fordringer og gjeld overfor finansforetak og pensjonskapitalen. Millioner kroner 

	
	1997
	1998
	1999
	2000
	2001
	2002

	Fordringer
	34 448
	35 940
	33 097
	44 227
	53 694
	61 765

	Gjeld
	92 238
	102 286
	105 740
	121 325
	140 392
	139 746

	Netto fordringer
	-57 791
	-66 346
	-72 643
	-77 098
	-86 698
	-77 981

	Pensjonskapitalen
	74 531
	82 095
	98 506
	109 929
	117 792
	127 335

	Netto fordringer inkl. pensjonskapitalen
	16 740
	15 749
	25 749
	32 831
	31 094
	49 354


Kilde:
Norges Bank, SSB og ECON

Som nevnt omfatter tallgrunnlaget referert i tabell A kun fordringer og gjeld kommunesektoren har overfor finansinstitusjoner samt fordringer og gjeld i form av obligasjoner og sertifikater. I beregningene her har vi også gjennomgått fordringer og gjeld overfor husholdninger og ikke-finansielle foretak. Gjennom​gangen viste at det bør foretas noen korreksjoner for å ivareta fordrings- og gjeldforhold overfor disse sektorene. Dessuten har vi foretatt korreksjoner knyttet til statlige satsinger, der staten dekker deler av kommunenes gjeldsforpliktelser.

Korreksjoner for etableringslån i Husbanken, ansvarlig lån i kraftsektoren og statlige satsinger

Kommunene formidler etableringslån
 til vanskeligstilte grupper i boligmarkedet. Kommunene står som fordringshaver overfor låntakerne, men har tilsvarende gjeld i Husbanken. Låntakerne belastes normalt rentene på disse lånene. ECON har på bakgrunn av opplysninger fra Husbanken redusert kommunesektorens gjeld svarende til gjelden i Husbanken knyttet til ordningen; om lag 12 milliarder kroner. Dette svarer om lag til de samlede fordringene kommunesektoren har overfor husholdningene. 

Kommunenes og fylkeskommunenes samlede fordringer på ikke-finansielle foretak hadde ved utgangen av 2002 et omfang på 32,7 milliarder kroner ifølge tall fra Norges Bank. Det finnes ikke opplysninger i offentlig statistikk om hva slags renteinntekter som påløper disse fordringene. I beregningene her har vi på usikkert grunnlag lagt til grunn at det påløper markedsrenter på ansvarlige lån fra kommunesektoren til foretak i kraftsektoren. Resten av kommunenes og fylkes​kommunenes lån til ikke-finansielle foretak har vi holdt utenfor beregningene. Ansvarlige lån fra kommunesektoren til kraftsektoren er tidligere anslått av ECON til å utgjøre om lag 18 milliarder kroner ved utgangen av 2001. Vi har i beregningene her tatt utgangspunkt i dette anslaget og antatt at det påløper markedsrenter på disse lånene. Denne forutsetningen er beheftet med særlig stor usikkerhet. ECON rapporterer derfor også virkninger av renteendringer eksklusive de anslåtte virkningene på ansvarlige lån.

I handlingsplanen for eldre, handlingsplanen for psykiatri og skolesatsingen er et av de viktige virkemidlene at staten skal dekke deler av renteutgiftene og avdragene knyttet til investeringer som gjøres innenfor satsingene. Det innebærer at deler av kommunenes gjeldsforpliktelser bæres av staten. Den del av gjelden der staten dekker renteutgiftene, vil således måtte tas ut av beregningsgrunnlaget ved i beregningene av virkninger av endringer i rentenivået. På basis av opplys​ninger blant annet fra Husbanken har ECON anslått at staten dekker rente​utgifter på om lag 16 milliarder kroner ved utgangen av 2002. Gitt mekanismene for kompensasjon av renteutgiftene som gjelder i praksis, kan vår metode for bereg​ning av virkningene av renteendringer innebære at de kortsiktige virkningene som er beregnet her, blir noe sterkere enn de som faktisk realiseres.

De samlede korreksjoner i forhold til kommunesektorens anslåtte netto gjeld til finanssektoren og gjeld og fordringer knyttet til obligasjoner og sertifikater beløper seg til 46,1 milliarder kroner. I beregningsgrunnlaget som benyttes her, bidrar korreksjonene til at kommunesektorens netto rentebærende gjeld reduseres fra 78,0 milliarder kroner til 31,9 milliarder kroner. Korreksjonene bidrar dermed til å redusere gevinstene av et rentefall i forhold til når det ikke gjøres slike korreksjoner. 

Tabell B
Korreksjoner av fordringer og gjeld. Millioner kroner 

	
	2002

	Fordringer før korreksjoner
	61 765

	Korreksjon ansvarlige lån kraftsektoren 
	+ 18 000

	Fordringer etter korreksjoner
	79 765

	
	

	Gjeld før korreksjoner
	139 746

	Korreksjon etableringslån i Husbanken
	- 12 037

	Korreksjon statlige satsinger 
	- 16 080

	Gjeld etter korreksjoner
	111 629

	
	

	Netto fordringer før korreksjoner
	- 77 981

	Netto fordringer etter korreksjoner
	- 31 864


Kilde:
ECON

Sett bort fra endringer i den finansielle tilpasningen 

Når rentene endres, vil det normalt føre til at kommunene, fylkeskommunene og forvaltere av pensjonskapitalen endrer sin tilpasning, for eksempel ved at sammen​setningen av fordringer og gjeld endres eller at man søker å realisere kapitalgevinster som kan oppstå i kjølvannet av renteendringer. For å isolere virkningen av rentefallet og fordi det krever en rekke usikre forutsetninger, har vi i beregningene lagt til grunn at kommunene og fylkeskommunene ikke endrer sammen​setningen av sine finansielle aktiva, og vi har også sett bort fra kapital​gevinster.

Beregninger på kort og lang sikt

I beregningene på kort sikt har vi her i sammendraget rapportert virkningene året etter at renteendringen er skjedd. De langsiktige beregningene er foretatt for et år når virkningene av renteendringene har fått fullt gjennomslag i avkastningen på netto fordringer og andre finansielle aktiva.

I beregningene på kort sikt har vi sett bort fra endringer i avkastning på aksjer og eiendom i pensjonskapitalen. Normalt vil et rentefall på kort sikt føre til at verdiene på aksjer og eiendommer stiger, mens avkastningen målt i kroner ikke vil bli påvirket nevneverdig. Vi har dessuten, som nevnt, valgt å se bort fra at kapitalgevinster realiseres. 

I de langsiktige beregningene har vi antatt at avkastningen både på aksjer, eiendommer eller andre aktiva faller like mye som det langsiktige rentenivået. 

Illustrativt alternativ

Tabell C gir anslagene på virkninger av beregningene ECON har gjennomført. ECON vil understreke at anslagene er beheftet med usikkerhet fordi mange av forutsetningene som er lagt til grunn i beregningene, er usikre.

Tabell C
Hovedresultater. Årlig endring i avkastning på fordringer, gjeld og pensjonskapitalen til kommuner og fylkeskommuner i alt. Anslag 

	
	
	Virkning året etter rentefallet
	Virkning på lang sikt

	
	Nivå 31.12.2002 Mill. kr.
	Endring renter. Prosent​poeng
	Endring renteutgifter/
inntekter. Mill. kr.
	Endring renter. Prosent​poeng
	Endring renteutgifter/
inntekter. Mill. kr.

	Sum rentebærende fordringer
	79 765
	- 1,4
	- 1 106
	- 1,7
	- 1 387

	Sum rentebærende gjeld
	111 629
	- 1,1
	- 1 229
	- 1,6
	- 1 765

	Netto fordringer
	- 31 864
	
	 123
	
	 378

	Pensjonskapital
	127 335
	- 1,0
	 - 699
	- 1,2
	 - 1 489

	Totalt
	95 471
	- 1,0
	 - 575
	
	 - 1 111

	Memo: 

Totalt ekskl. ansvarlig lån kraftsektoren 
	77 108
	
	 - 330
	
	 - 786


Kilde:
ECON

Rentefall gir en liten gevinst for kommunesektoren når det ses bort fra pensjons​kapitalen

Vi ser av tabell C at når vi ser bort fra pensjonskapitalen, vil et rentefall gi kommunene og fylkeskommunene en gevinst på om lag 100 millioner kroner på kort sikt og opp mot 400 millioner kroner på lang sikt av et fall i de kortsiktige rentene på 2 prosentpoeng og et fall i de langsiktige rentene på 1 prosentpoeng. Dette innebærer dermed at de regnskapsmessige virkningene av renteendringer er relativt små for kommunesektoren totalt, især på kort sikt. 

…men kommunene og fylkeskommunene får et tap når pensjonskapitalen inkluderes

Tidligere anslag, som er gitt for virkninger av rentefall for kommunesektoren, har konkludert med at kommunene og fylkeskommunene vil få styrket sin økonomi som følge av nedgang i rentene. I de tidligere anslagene er det ikke tatt hensyn til at kommunesektoren vil bli påført tap ved at avkastningen på pensjonskapitalen vil falle når rentene faller. 

De anslåtte tapene i avkastningen på pensjonsformuen – knapt 700 millioner kroner på kort sikt og knapt 1500 millioner kroner på lang sikt – vil mer enn oppveie gevinstene på ordinære fordringer og gjeld. Tabellen viser at når pensjons​kapitalen inkluderes, vil et rentefall av den dimen​sjon som her er lagt til grunn, gi kommunene og fylkeskommunene et årlig tap på i størrelsesorden 600 millioner kroner på kort sikt. På lang sikt vil det årlige tapet bli i størrelsesorden 1.100 millioner kroner. At tapet øker over tid skyldes i første rekke at nedgangen i avkastningen på pensjonskapitalen vil øke over tid etter hvert som avkastningen på langsiktige plasseringer vil falle. Dessuten har vi som nevnt antatt at avkast​ningen på aksjer, eiendommer og andre aktiva på lang sikt vil falle i takt med lange renter, noe som forsterker tapene på lang sikt. 

Holdes det anslåtte tapet på ansvarlige lån til kraftsektoren utenfor, er tapet totalt anslått til om lag 300 millioner kroner på kort sikt og 800 millioner på lang sikt.

I den grad et rentefall skjer parallelt med at lønnsveksten i kommunene og fylkeskommunene faller, vil veksten i pensjonsforpliktelsene bli redusert. I så fall vil redusert avkastning på pensjonskapitalen helt eller delvis motsvares av redusert vekst i pensjonsforpliktelsene.

Tap i avkastning på pensjonskapitalen vil ikke slå ut i regnskapene på kort sikt

Regnskapsforskriftene for kommunene og fylkeskommunene innebærer at varia​sjoner i årlig avkastning på pensjonskapitalen ikke vil få store direkte effekter på tallene i kommuneregnskapene på kort sikt. Det er først og fremst varig rentefall som vil gi vesentlig regnskapsmessig effekt, fordi det bl.a. vil påvirke forutset​ningene som legges til grunn for pensjonsregnskapet. Det vil si at eventuelle tap i avkastning nødvendigvis ikke vil slå direkte ut i kommuneregn​skapene på kort sikt. Redusert avkastning på pensjonskapitalen som følge av et kortsiktig rentefall, vil likevel representere et reelt tap for kommuner og fylkes​kommuner tilsvarende effektene på sektorens ordinære finansielle fordringer, men kan som nevnt helt eller delvis motsvares av redusert vekst i pensjonsforpliktelsene, dersom veksten i lønningene i kommunesektoren faller når rentene faller.  

Mesteparten av virkningene skjer innenfor en tidshorisont på om lag 5 - 7 år 

Basert blant annet på den informasjon vi har fått fra Kommunalbanken og Kommunekreditt om rentebinding av lånene, kan det antas at mesteparten av virkningene av en renteendring skje i løpet av om lag 5 – 7 år etter at rentene har endret seg. 

Endringer i den finansielle tilpasningen 

Vi har som nevnt sett bort fra at kommunene, fylkeskommunene og forvaltere kan endre sin finansielle tilpasning, som følge av endringer i rentene. Normalt vil aktørene i noen grad endre sin tilpasning dersom de kan oppnå gevinster, for eksempel ved å endre rente​bindingen på sine fordringer eller gjeld. Eventuelle endringer i tilpasningen kan føre til at virkningene dempes eller eventuelt forsterkes i forhold til de vi rapporterer her. 

Også eventuell realisering av kapital​gevinster, knyttet til rentefallet, kan bidra til at virkningene blir andre enn i våre beregninger. Imidlertid kan realisasjon av kortsiktige kapitalgevinster gi lavere avkastning på lengre sikt dersom frigjort kapital reinvesteres i aktiva med lavere løpende avkastning. Ved et rentefall er det stor sannsynlighet at eventuelle reinvesteringer må gjøres i aktiva med lavere avkastning. Vi har i beregningene altså her valgt å se bort fra kortsiktige kapital​gevinster. I rapporten har vi imidlertid illustrert hvilken betydning kapital​gevinster kan ha. 

Ikke store utslag fra rentefølsomme budsjettposter

Det regelverk som gjelder for blant annet fastsettelse av gebyrer for kommunale tjenester, gir kommunene adgang til å dekke inn eventuelle økninger i rentene. Motsatt vil et rentefall innebære at gebyrer mv. må justeres i forhold til eventuelt nedgang i rente​kostnadene. Alt i alt har ECON lagt til grunn at endringer i rentene neppe vil føre til at kommunene påføres nevneverdige tap eller gevinster knyttet til gebyrer. 

Vederlaget som beboere med langtids opphold i kommunale institusjoner er pålagt, vil falle ved et rentefall. Beregningsgrunnlaget for vederlaget vil gå ned som følge av at beboerne disponible inntekter vil bli redusert når rentene faller. På usikkert grunnlag har ECON anslått at vederlaget kan falle med anslagsvis 40-60 millioner kroner per år. Fallet i vederlaget vil først skje etter at dette er kommet inn i ligningstallene for inntektene til beboerne.

Faktisk alternativ

Tabell D oppsumerer våre beregninger av virkningene av rentefallet i 2002 og 2003 for kommunesektoren året etter at rentefallet er skjedd, dvs i 2004.

Tabell D
Samlede årlige virkninger for kommunesektoren av rentenedgangen i 2002 og 2003. Anslag 

	
	
	Virkninger i 2004

	
	Nivå 31.12.2002 Mill. kr.
	Endring renter. Prosent​poeng
	Endring renteutgifter/
inntekter. Mill. kr.

	Sum rentebærende fordringer
	79 765
	- 2,8
	- 2 233

	Sum rentebærende gjeld
	111 629
	- 2,2
	- 2 410

	Netto fordringer
	- 31 864
	
	 177

	Pensjonskapital
	127 335
	- 1,0
	- 1 278

	Totalt 
	95 471
	
	- 1 101

	Memo: 

Totalt ekskl. ansvarlig lån kraftsektoren 
	77 108
	
	- 612


Kilde: 
ECON

Tabellen viser at under våre forutsetninger og med den usikkerheten vi har presisert for øvrig, kan virkningene av det rentefallet vi hadde gjennom 2002 og 2003, anslås til et samlet tap for kommuner og fylkeskommuner på 1.100 millioner kroner i 2004. Kommunene vil i følge våre beregninger oppnå en gevinst gjennom lavere netto renteutgifter – knapt 200 millioner kroner - og et tap på pensjonskapitalen – knapt 1.300 millioner kroner. 

Dette innebærer i likhet med beregningene referert over at de regnskapsmessige virkningene av renteendringer er relativt små for kommunesektoren totalt på kort sikt. 

Etter rentefallet i 2002 og 2003 har lønnsveksten i kommunene og fylkeskommunene i likhet med andre sektorer falt. Det innebærer at veksten i pensjonsforpliktelsene har blitt redusert, isolert sett. Redusert avkastning på pensjonskapitalen er således helt eller delvis motsvart av redusert vekst i pensjonsforpliktelsene.

Holdes det anslåtte tapet på ansvarlige lån til kraftsektoren utenfor, er tapet totalt anslått til om lag 600 millioner kroner.

Indirekte virkninger av et rentefall

Kommunesektorens økonomi kan bli påvirket av mer indirekte faktorer som påvirkes av endringer i rentenivået. Renteendringer vil normalt over tid påvirke aktiviteten i økonomien, noe som kan påvirke både kommunenes og fylkes​kommunenes inntekter både via skatter og overføringer og eventuelt via andre inntekter, som gebyrer. Likens kan utgiftene påvirkes i første rekke ved at endrede renter påvirker priser og lønninger. Endrede renter kan også påvirke utgiftsnivået reelt sett, for eksempel via endringer i utgifter som påvirkes av aktivitetsnivået i økonomien, som for eksempel utbetaling av sosialhjelp fra kommunene, som trolig kan være påvirket av utviklingen på arbeidsmarkedet.

Virkninger på kommunesektorens økonomi av disse mer indirekte faktorene, kan ikke uten videre anslås. Dette vil kreve omfattende makroøkonomiske analyser. Det bør likevel nevnes at dersom det over tid er noen grad av positivt samsvar mellom rentenivå og lønnsoppgjør, f eks ved at lave renter medfører moderate oppgjør, så vil redusert overskuddsevne i pensjonsinnretningene i noen grad kunne motvirkes av lavere behov for reguleringspremier, og motsatt. Jf. blant annet at staten anser reguleringspremien som kommunesektorens eget ansvar. 

Kommuneoppleggene: Kommunesektoren er ansvarlig for å dekke eventuelle tap når rentene endrer seg 

I statens årlige økonomiske opplegg for kommunesektoren er hovedbudskapet at kommuner og fylkeskommuner står ansvarlig for å dekke eventuelle tap som oppstår når rentene endrer seg. Når økte renteutgifter (på ordinære fordringer og gjeld) har ført til strammere økonomiske rammer for kommunesektoren, har ulike regjeringer normalt vist til at det er nødvendig å gjennomføre tiltak for effektivi​sering for å møte disse tapene.

� Pensjonskapitalen skal som nevnt dekke fremtidige pensjonsforpliktelser for kommuner og fylkeskommuner og er således ikke en del av de normale fordringer i sektoren. Men siden kommuner og fylkeskommuner er forpliktet til å dekke fremtidige pensjoner, vil eventuelle gevinster eller tap som renteendringer gir på avkastningen på pensjonskapitalen, påføre kommunesektoren tilsvarende tap.


� 	Fra 1.1.2003 er ordningen endret og kalles startlån.


� 	Anslåtte virkninger av et fall i pengemarkedsrenter på 2 prosentpoeng og i 10 års-statsobligasjonsrenter på 1 prosentpoeng.





